
REPUBLIKA HRVATSKA					
TRGOVAČKI SUD U SPLITU						
Split, Sukoišanska 6						
R E P U B L I K A    H R V A T S K A
R J E Š E N J E
Trgovački sud u Splitu, po stečajnoj sutkinji Ani Golub Gruić, u postupku povodom prijedloga predlagatelja ZORANA BUĆANA, OIB: 49703135048, Solin, Stjepana Radića 30, zastupanog po punomoćniku Vedranu Aniću, odvjetniku u Splitu za otvaranje stečajnog postupka nad dužnikom KUNTENTA d.o.o., OIB: 08321923315, Split, Marina Getaldića 25, dana 21. listopada 2016. godine
r i j e š i o   j e
Nalaže se dužniku da u roku od 8 dana nadoknadi predlagatelju troškove ovog postupka u iznosu od 1.250,00 kn, dok se zahtjev predlagatelja za naknadom preostalog troška postupka u iznosu od 2.812,50 kn odbija kao neosnovan. 
Obrazloženje
Dana 10. svibnja 2011. godine kod ovoga suda pod poslovnim brojem St-335/2011 zaprimljen je prijedlog predlagatelja – Zorana Bućana iz Solina, Stjepana Radića 30, OIB: 49703135048, zastupanog po punomoćniku Vedranu Aniću, odvjetniku u Splitu, za otvaranje stečajnog postupka nad dužnikom KUNTENTA d.o.o. Split, Marina Getaldića 25, OIB: 08321923315.
Rješenjem ovog suda poslovni broj St-335/2011 od 15. srpnja 2015. godine pokrenut je prethodni postupak radi utvrđenja uvjeta za otvaranje stečajnog postupka i određeno je ročište radi izjašnjenja o prijedlogu za otvaranje stečajnog postupka.
U svom očitovanju  poslovni broj Klasa: UP - I/110/07/14-01/7274, Ur. broj: 04-06-15-7274-68 od 17. srpnja 2015. godine na dopis ovoga suda od 13. srpnja 2015. godine FINA je navela kako je Nagodbeno vijeće već odlučilo o prijedlogu za otvaranje postupka predstečajne nagodbe i otvorilo postupak te da sukladno članku 89. ZFPPN-a vijeće ne može ponovno odlučivati o istom zaključujući kako Nagodbeno vijeće sukladno ZFPPN-u nema zakonske osnove za odbacivanje prijedloga za otvaranje predstečajne nagodbe.
Rješenjem ovog suda poslovni broj St-335/2011 od 28. kolovoza 2015. godine određen je prekid postupka u ovoj pravnoj stvari do pravomoćnog okončanja postupka predstečajne nagodbe nad dužnikom KUNTENTA d.o.o. Split koji se kod Financijske agencije vodi pod poslovnim brojem Klase UP-I/110/07/14-01/7274, a ročište radi izjašnjenja o prijedlogu za otvaranje stečajnog postupka odgođeno je. Na navedenu odluku žalbu je izjavio predlagatelj dana 11. rujna 2015. godine.
Rješenjem Visokog trgovačkog suda Republike Hrvatske broj 44. Pž-6649/15-3 od 23. rujna 2015. godine odbijena je žalba predlagatelja izjavljena protiv rješenja o određivanju prekida postupka (točka I. izreke) i odbačena je žalba predlagatelja izjavljena protiv rješenja o odgodi ročišta (točka II. izreke).
	Dana 17. listopada 2016. godine ovaj sud izvršio je uvid u spis ovoga suda poslovni broj 11. Stpn-51/2016 i utvrdio da je rješenjem 11. Stpn-51/2016 od 16. rujna 2016. godine odobreno sklapanje predstečajne nagodbe na prijedlog dužnika KUNTENTA d.o.o. Split, OIB: 08321923315, Domovinskog rata 15 te da je predmetno rješenje postalo pravomoćno 7. listopada 2016. godine.
Na temelju tako utvrđenog činjeničnog stanja, rješenjem ovog suda poslovni broj 11.St-335/2011 od 17. listopada 2016. godine određen je nastavak postupka u ovoj pravnoj stvari (točka I. izreke rješenja) i obustavljen je stečajni postupak nad dužnikom Kuntenta d.o.o. Split (točka II. izreke rješenja).
Dana 19. listopada 2016. godine u spis je zaprimljen podnesak predlagatelja kojim isti temeljem odredbe čl. 53. st. 9. Stečajnog zakona u svezi s odredbom čl. 164. i dr. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP), potražuje troškove koji su mu nastali u povodu prijedloga za otvaranje stečajnog postupka nad dužnikom u ukupnom iznosu od 4.062,50 kn (sa uračunatim PDV-om).
Odredbom članka 53. st. 9. SZ-a propisano je da ako se utvrdi da je dužnik do završetka prethodnog postupka postao sposoban za plaćanje, postupak će se obustaviti. Troškove u tom slučaju snosi dužnik.
Kako je predlagatelj zatražio naknadu troškova u postupku za čije je pokretanje imao aktivnu legitimaciju, a koji postupak je obustavljen do završetka prethodnog postupka (nakon što je dužnik dostavio potvrdu o deblokadi računa), u kojem slučaju troškove provedenog postupka snosi dužnik, to je zahtjev predlagatelja za naknadu pripadnih opravdanih troškova postupka trebalo usvojiti.
Odluka o trošku temelji se na odredbi čl. 53. st. 7. SZ-a, odredbi članka 155. ZPP-a u vezi s odredbom članka 6. SZ-a  i odredbama  Tarife o nagradama i naknadi troškova za rad odvjetnika ("Narodne novine" broj 142/12; dalje OT).
Predlagatelju, zastupanom po odvjetniku kao punomoćniku, a sukladno specificiranom popisu troška, valjalo je priznati trošak za sastavljanje prijedloga za otvaranje stečajnog postupka u iznosu od 100 bodova po Tbr. 14. točka 1. OT-a, što, uzimajući u obzir vrijednost boda s paušalom (1 bod = 10,00 kn po Tbr. 50. OT-a) čini iznos od 1.000,00 kn, uvećan za 250,00 kn na ime PDV-a (250,00 kn), dakle, sveukupan iznos od 1.250,00 kn.
	Predlagatelju nije priznat više traženi sveukupan trošak od 2.812,50 kn i to:
- trošak sastava podneska od 6. listopada 2011. godine u iznosu od 1.000,00 kn uvećanom za 250,00 kn na ime PDV-a, iz razloga što sud ne nalazi da je taj trošak bio nužan za vođenje postupka u smislu odredbe čl. 155. ZPP-a (navodi iz podneska već su navedeni u prijedlogu za otvaranje stečajnog postupka)
- trošak sastava žalbe od 11. rujna 2015. godine u iznosu od 1.250,00 kn, uvećanom za 312,50 kn na ime PDV-a obzirom da u istoj nije uspio.
Slijedom navedenog, a temeljem odredbi čl. 53. st. 7. SZ-a, odredbi čl. 155. i čl. 158. ZPP-a u vezi s odredbom čl. 6. ZPP-a te odredbi OT-a odlučeno je kao u izreci ovog rješenja.
U Splitu, 21. listopada 2016. godine
SUTKINJA
ANA GOLUB GRUIĆ



POOUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske.

DNA:
- predlagatelju po punomoćniku
- dužniku 
- u spis

